Paziņojums par tarifa kvotu līmeņa pielāgošanu atbilstīgi aizsardzības pasākumiem attiecībā uz konkrētiem tērauda ražojumiem pēc Apvienotās Karalistes izstāšanās no Eiropas Savienības no 2021. gada 1. janvāra

(2020/C 366/12)

Eiropas Komisija (“Komisija”) 2019. gada 31. janvārī konkrētiem tērauda ražojumiem noteica galīgos aizsardzības pasākumus (“galīgo aizsardzības pasākumu regula”) (1).

Saskaņā ar Izstāšanās līguma starp Eiropas Savienību un Apvienoto Karalisti (“AK”) noteikumiem no 2021. gada 1. janvāra AK vairs nebūs daļa no ES muitas teritorijas. Tāpēc no minētā datuma mainīsies teritoriālā darbības joma, kurā ir piemērojami aizsardzības pasākumi. Ņemot vērā šīs pārmaiņas, Komisija uzskata par lietderīgu attiecīgi pielāgot tarifa kvotu (TK) apjomu, kā arī to jaunattīstības valstu sarakstu, kurām pašreizējos pasākumus piemēro.

1. Ražojuma klāsts

Ražojums, uz kuru attiecas šī procedūra, ir konkrēti tērauda ražojumi, kas uzskaitīti šā paziņojuma I pielikumā.

2. Pārskatīšanas tvērums

Darbības joma šai TK pielāgošanai pašreizējo aizsardzības pasākumu spēkā esības atlikušajam periodam (2) ir pārrēķināt TK apjomu atbilstoši importa apjomam Savienībā (ES-27), uzskatot AK par trešo valsti atsauces periodā (2015.–2017. gads).

3. Metode

Komisija uzskata, ka vispiemērotākā metode TK apjomu pielāgošanai ir šāda:

a) noteikt to valstu izcelsmes importa apjomus, uz kurām ES-27 attiecas pasākumi laikposmā no 2015. līdz 2017. gadam (3);

b) pievienot šim apjomam importu no AK ES-27 valstīs laikposmā no 2015. līdz 2017. gadam (4);

c) pievienot iegūtajiem apjomiem katrā ražojumu kategorijā 5 % (lai atspoguļotu 2019. gada februāra papildinājumu) un liberalizācijas palielinājumus (divus palielinājumus par 3 % attiecīgi 2019. gada jūlijā un 2020. gadā).

4. Ierosinātās jaunās TK pēc pielāgošanas

Ņemot vērā iepriekš minēto metodi, Komisija ar šo informē ieinteresētās personas par pārrēķinātajiem TK apjomiem pa ražojumu kategorijām un izcelsmes valstīm, kurus Komisija plāno darīt pieejamus no 2021. gada 1. janvāra līdz 2021. gada 30. jūnijam.

Dažu eksportētājvalstu TK apjoma un, iespējams, sadaļas (vai nu konkrētai valstij noteiktā, vai atlikusī kvota) izmaiņas konkrētās ražojumu kategorijās (5) rodas tikai no jaunās importa datu kopas, ko izmanto kvotu piešķiršanai pēc papildinājumiem un atskaitījumiem, kuri aprakstīti iepriekš 3. iedaļā. Šīs izmaiņas nekādā veidā neatspoguļo to principu izmaiņas, kas reglamentē TK noteikšanu, kā noteikts galīgajos pasākumos 2019. gada februārī, proti, prasību kvalificēties konkrētai valstij noteiktas TK piešķiršanai (6) – šie principi paliek tādi paši.

Tā kā nebija precīzu datu par sadalījumu starp 4.A un 4.B ražojumu kategoriju periodā no 2015. līdz 2017. gadam, tika izmantota turpmāk izklāstītā metode. Valstīm, kurām jau piemēro pasākumus, sadalījums starp abām ražojumu kategorijām balstījās uz esošo attiecību 2017. gadā, proti, vienīgajā periodā, par kuru importa līmenis 4.A ražojumu kategorijā bija precīzi zināms (antidempinga pasākumu noteikšanas brīdī ieviesti konkrēti Taric kodi). Attiecībā uz importu no AK un līdz turpmākas informācijas saņemšanai Komisija pieņem, ka imports starp abām ražojumu kategorijām būtu jāsadala līdzīgi. Ieinteresētās personas un attiecīgās valstis ar šo tiek aicinātas izskatīt šo priekšlikumu un attiecīgā gadījumā sniegt pierādījumus, kas apliecinātu apgalvojumus par pretējo.

Pārrēķinātie TK apjomi pa ražojumu kategorijām un izcelsmes vietām 2021. gada janvārim-martam un aprīlim-jūnijam pa ceturkšņiem ir pievienoti šā paziņojuma II un IV pielikumā (7).

Komisija plāno arī atjaunināt to ražojumu kategoriju sarakstu, kuru izcelsme ir jaunattīstības valstīs, uz ko attiecas galīgie pasākumi (sk. III pielikumu). Komisija plāno savus aprēķinus balstīt uz atjauninātajiem datiem, kas izriet no iepriekš 3. iedaļā aprakstītās metodes piemērošanas 2019. gada importa datu kopai.

Izmaiņas pašreizējā to jaunattīstības valstu sarakstā, uz kurām attiecas pasākumi, būtu šādas:

— Apvienotie Arābu Emirāti tiktu izslēgti no 21. un 26. ražojumu kategorijas,

— Turcija tiktu izslēgta no 25.A kategorijas,

— Ķīnai tiktu piemēroti pasākumi 22. ražojumu kategorijā.

4.1. Rakstiskas informācijas iesniegšana

Komisija aicina ieinteresētās personas izteikt piezīmes tikai par ierosinātajām jaunajām TK pēc pielāgošanas. Piezīmes attiecas vienīgi uz metodi, kas izmantota TK pielāgošanai, un to jaunattīstības valstu sarakstu, kurām pašreizējos pasākumus piemēro.

Minētajai informācijai un pierādījumiem, kas to pamato, jānonāk Komisijā piecu darbdienu laikā no šā paziņojuma publicēšanas Eiropas Savienības Oficiālajā Vēstnesī.

4.2. Informācijas iesniegšana un šajā paziņojumā norādīto termiņu pagarināšana

Parasti ieinteresētās personas var iesniegt informāciju tikai šajā paziņojumā precizētajos termiņos. Ikviena šajā paziņojumā noteikta termiņa pagarinājumu var pieprasīt tikai izņēmuma apstākļos, un pagarinājums tiek piešķirts tikai ar pienācīgu pamatojumu. Pienācīgi pamatotos izņēmuma gadījumos iesniegšanas termiņa pagarinājums parasti nepārsniedz divas papildu dienas.

4.3. Norādījumi par rakstiskas informācijas iesniegšanu

Ņemot vērā iespējamo lielo skaitu iesniegto dokumentu, ko Komisija var saņemt sakarā ar šo paziņojumu, un ierobežoto laiku līdz pārrēķināto TK spēkā stāšanās brīdim, kā arī lai nodrošinātu sniegtās informācijas konsekvenci un tās ātru izskatīšanu un novērtēšanu, Komisija ir izstrādājusi veidni, kas personām jāizmanto, iesniedzot savas piezīmes. Veidne ir pieejama šā paziņojuma V pielikumā.

Uz informāciju, kas tirdzniecības aizsardzības procedūras vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj Komisijai a) šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visa rakstiski iesniegtā informācija, kam lūgts saglabāt konfidencialitāti, ir ar norādi “Limited” (8). Personas, kas šīs izmeklēšanas gaitā iesniedz informāciju, tiek aicinātas pamatot savu lūgumu saglabāt konfidencialitāti.

Personām, kuras sniedz informāciju ar norādi “Limited”, saskaņā ar Eiropas Parlamenta un Padomes Regulas (ES) 2015/478 (9) 8. pantu un Eiropas Parlamenta un Padomes Regulas (ES) 2015/755 (10) 5. pantu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt pietiekami detalizētiem, lai varētu pienācīgi saprast konfidenciāli iesniegtās informācijas būtību, un tie jāsasniedz Komisijai vienlaikus ar versiju, kam ir norāde “Limited”.

Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

Ieinteresētās personas tiek aicinātas visu informāciju un pieteikumus (arī skenētas pilnvaras) sniegt elektroniskajā platformā TRON.tdi (https://tron.trade.ec.europa.eu/tron/TDI). Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.

Ieinteresētajām personām ir jānorāda savs nosaukums/ vārds, uzvārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai elektroniskajā platformā TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami elektroniskajā platformā TRON.tdi sūtāmai informācijai.

Komisijas adrese sarakstei

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

E-pasta adrese: TRADE-SAFE009-REVIEW@ec.europa.eu

5. Grafiks

Lai mazinātu nenoteiktību uzņēmējiem, procedūru pabeidz visīsākajā termiņā, lai pārrēķinātās TK stātos spēkā 2021. gada 1. janvārī.

6. Nesadarbošanās

Ja ieinteresētā persona noteiktajā termiņā nesniedz nepieciešamo informāciju vai ievērojami traucē izmeklēšanu, konstatējumus saskaņā ar Regulas (ES) 2015/478 5. pantu un Regulas (ES) 2015/755 3. pantu var veikt, pamatojoties uz pieejamajiem faktiem. Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

7. Uzklausīšanas amatpersona

Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Ieinteresētās personas var lūgt uzklausīšanas amatpersonas iesaistīšanos. Principā šī iesaistīšanās attiecas tikai uz jautājumiem, kas varētu rasties šīs procedūras laikā.

Pieprasījums pēc uzklausīšanas amatpersonas iesaistīšanās jāiesniedz rakstiski, un tajā jānorāda pieprasījuma iemesli. Uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs pieprasījumu iemeslus.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/.

8. Personas datu apstrāde

Šajā izmeklēšanā savāktos personas datus apstrādās saskaņā ar Eiropas Parlamenta un Padomes Regulu (ES) 2018/1725 (11).

Paziņojums par datu aizsardzību, kurā personas tiek informētas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://trade.ec.europa.eu/doclib/html/157639.htm

(1) Komisijas Īstenošanas regula (ES) 2019/159 (2019. gada 31. janvāris), ar ko nosaka galīgos aizsardzības pasākumus pret konkrētu tērauda ražojumu importu (OV L 31, 1.2.2019., 27. lpp.).

(2) Ceturkšņiem no 2021. gada janvāra līdz martam un no aprīļa līdz jūnijam.

(3) Avots: Eurostat.

(4) Pamatojoties statistiku par tirdzniecību ES iekšienē (avots: Eurostat).

(5) Pēc TK apjomu pielāgošanas dažas valstis, uz kurām kādā kategorijā pašlaik attiecas atlikusī TK, būtu tiesīgas saņemt konkrētajai valstij noteiktu TK un otrādi.

(6) Valsts parasti var saņemt konkrētai valstij noteiktu TK, ja tās importa daļa attiecīgajā ražojumu kategorijā atsauces periodā (ar pielāgoto datu kopu) ir vismaz 5 %.

(7) Šis pielikums attiecas uz piekļuvi atlikušajai TK perioda pēdējā ceturksnī.

(8) Dokumentu ar norādi “Limited” uzskata par konfidenciālu saskaņā ar 8. pantu Regulā (ES) 2015/478, 5. pantu Regulā (ES) 2015/755 un 3.2. pantu PTO Nolīgumā par aizsargpasākumiem. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(9) OV L 83, 27.3.2015., 16. lpp.

(10) OV L 123, 19.5.2015., 33. lpp.

(11) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).